અહીં શિયાળો આવી ગયો છે. સવારે ચાલવા આવનારાઓની સંખ્યા વધશે એ વિચારે બગીચો જાણે નવા વસ્ત્રો પહેરી રહ્યો છે. પણ શિયાળાના સ્વાગત જેવી ઘટના 26મી ઓક્ટોબરે સાંજે વડોદરામાં બની. તું જાણે છે શ્રી માર્કંડભાઇ ભટ્ટ ‘એક કવિ એક સાંજ’ એવો કાર્યક્રમ યોજે છે. 2007ની સપ્ટેબરની 29મીએ કાવ્યો વાંચેલાં. ગઈકાલનો અનુભવ જાણે એક વધું પ્રમોશન મળ્યું હોય તેવો રહ્યો. વડોદરાનું મારું 2સપ્ટેમ્બર 2012નું પ્રવચન અને ગઈકાલનો કાવ્યપાઠ મારા માટે એક સરસ મઝાના વળાંક તરીકે ઉભા છે. મને મારી શોધમાં જાણે કે ગતિ મળી રહી છે. અને એ રીતે અ 2012નો શિયાળો શક્તિની શોધનો શિયાળો બની રહે તેવો મારો જીવનયત્ન બની રહેશે. મને ખબર નથી સરકારી જવાબદારીઓ આમાં મદદરુપ બનશે કે વિઘ્નદાયક.. પણ એક વાત છે કે સરકારી હોદ્દાઓ અને કવિતાને અલગ રાખવાને કારણે હું પોતે જ મારી કાવ્યયાત્રાને માણી શકું છું. જો કે અનુભવ અને સર્જકતાની સામગ્રી કાર્યના વ્યાપક ફલક અને ઉંડાણમાંથી સ્રવ્યા કરે છે તે મારે નમ્રતાથી સ્વીકારવું જોઇએ.